
Desse dikta er gjendikta etter faksimile av Georg Trakl, Sebastian im Traum, Kurt Wolf Verlag, Leipzig 1914.

Bolken Den einsames haust, med sju (av åtte) dikt i metrisk bunden form og med enderim, er utelaten.


Om denne boka

Jon Fosse har gjendikta den austerrikske lyrikaren Georg Trakl (1887–1914). Trakl er rekna som ein av dei viktigaste tyskspråklege poetane og som den meste sentrale i den tyske ekspresjonismen.

Trakl blei berre 27 år, og den litterære produksjonen omfattar to diktsamlingar, Gedichte frå 1913 og hovudverket Sebastian im Traum frå 1915, i tillegg til nokre einskilddikt. Forfattarskapen tilhøyrer verdslitteraturen. Dikta har i seg ein markert og unik musikalitet og eit særeige biletspråk, der ikkje minst fargane er viktige.

Jon Fosse har vore oppteken av Trakl frå han var heilt ung. Allereie diktdebuten til Jon Fosse inneheldt frie gjendiktingar av Georg Trakl. For den unge Fosse var Trakl den store lyrikaren. Han likte sanningane, stemningane, biletspråket og den repetitive musikaliteten.

Sebastian i draum


BARNDOM

Full av bær er hyllen, roleg budde barndomen

i blå hòle. Over kvorven stig

susar no det ville graset brunleg,

gruvlar stille greiner, raslar lauvet

som før når det blåe vatnet tonar i fjellet.

Veik er svarttrastens klage. Ein gjetar

fylgjer tagal sola som rullar frå den haustlege haugen.

Ein blå augneblink er berre meir sjel.

Eit sky villdyr syner seg attmed skogkanten og i fredeleg

ro er dei gamle klokker og mørke grender i dalen.

Frommare kjenner du meininga med dei mørke åra,

kulde og haust i einsame rom

og i heilag blåne kling lysande steg bort.

Stilt klirrar eit ope vindauga, til tårer

rører synet av den forfalne kyrkjegarden på haugen,

minne om attfortalde legender, men stundom lysnar sjela

når ho tenkjer på glade menneske, mørkegylne vårdagar.

